กยศ.ชงบอร์ดของบเพิ่มแก้ปัญหาเงินปล่อยกู้นศ.ไม่พอ
กยศ.เตรียมเสนอคณะกรรมการเพิ่มวงเงินงบประมาณปล่อยกู้อีก 3.8พันล้านบาท หลังยอดผู้ยื่นขอกู้ปี2553พุ่งกว่าล้านราย ทำให้งบที่เตรียมปล่อยกู้ให้รายเก่าไม่เพียงพอ
26 ก.ค. 2553

กยศ.เตรียมเสนอคณะกรรมการเพิ่มวงเงินงบประมาณปล่อยกู้อีก 3.8พันล้านบาท หลังยอดผู้ยื่นขอกู้ปี2553พุ่งกว่าล้านราย ทำให้งบที่เตรียมปล่อยกู้ให้รายเก่าไม่เพียงพอ
นายเสริมเกียรติ  ทัศนสุวรรณ ผู้ช่วยผู้จัดการกองทุนเงินให้กู้ยืมเพื่อการศึกษา (กยศ.) กล่าวว่า ขณะนี้งบประมาณที่ กยศ. เตรียมไว้ให้กับผู้กู้รายเก่าไม่เพียงพอ จากจำนวนผู้ยื่นกู้ทั้งรายเก่าและรายใหม่ในปีการศึกษา 2553 ที่เพิ่มสูงกว่า 1 ล้านราย ซึ่งสูงกว่าเป้าหมายที่ตั้งไว้ 8.9 แสนราย ทาง กยศ. จึงเตรียมเสนอที่ประชุมคณะกรรมการ กยศ. ในวันที่ 29 ก.ค. เพื่อพิจารณาให้การช่วยเหลือด้วยการเพิ่มวงเงิน โดยนำเงินกองทุนที่มีอยู่แล้วมาเพิ่ม ซึ่งคาดว่าจะต้องใช้งบประมาณราว 3,800ล้านบาท 
ทั้งนี้ปัญหาดังกล่าวจะทำให้นักเรียน นักศึกษา ที่ยื่นกู้และรอการทำสัญญาอาจต้องล่าช้าออกไปอีก    
สำหรับการเพิ่มช่องทางให้กู้ กยศ. ผ่านทางธนาคารอิสลามแห่งประเทศไทยนั้น ขณะนี้มียอดกู้ยืมเงินกว่า 6,000 ราย ส่วนใหญ่อยู่ในพื้นที่ 3 จังหวัดชายแดนภาคใต้ ซึ่งเป็นจำนวนที่ไม่มากโดยอาจเพราะเป็นปีแรกซึ่งหลายคนอาจจะยังไม่ทราบข่าว คาดว่าปีการศึกษาต่อไป นักเรียน นักศึกษามุสลิม จะหันมาใช้ช่องทางธนาคารอิสลามฯ เพิ่มมากขึ้น เพราะเป็นมาตรการที่เพิ่มขึ้นมาสำหรับดูแลให้กู้ยืมเงินเรียนได้ถูกต้องตามหลักศาสนา